
[bookmark: _Hlk239931756]Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и  согласно Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр.60/20), постапувајќи по Жалбата изјавена од Здружението на граѓани Центар за граѓански комуникации ЦГК- Скопје, преку Сабина Факиќ, претседател на Здружението, поднесена против  Решение на Министерство за спорт, по предметот Барање за пристап до информации од јавен карактер, на 09.09.2026 година, го донесе следното

Р Е Ш Е Н И Е

1.Жалбата изјавена од Здружението на граѓани Центар за граѓански комуникации ЦГК- Скопје, преку Сабина Факиќ, претседател на Здружението, поднесена против  Решение на Министерство за спорт бр.11-1450/2 од 17.08.2026 година,  заведена во Агенцијата под бр.08-293 на 26.08.2026 година, по предметот Барање за пристап до информации од јавен карактер, СЕ УВАЖУВА и предметот се враќа на повторно постапување пред првостепениот орган.
2. Решението на Имателот на информации бр.11-1450/2 од 17.08.2026 година СЕ ПОНИШТУВА.
2.Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.
О Б Р А З Л О Ж Е Н И Е

Здружението на граѓани Центар за граѓански комуникации ЦГК- Скопје, преку Сабина Факиќ, претседател на Здружението, на 07.08.2026 година поднело Барање за пристап до информации од јавен карактер до Министерство за спорт, со кое побарало по е-маил да му се достави фотокопија од следната  информација: 
	„постапката за јавна набавка на Реконструкција на фудбалско игралиште во село Чегране-Општина Гостивар, бр 22854/2022
· Одлука за јавна набавка; 
· Извештај за спроведената постапка за доделување на договор за јавна набавка;
· Извештај за спроведената е-валуација;
· .....
· Дали е постапено согласно член 26 и член 27 од договорот? “
	Имателот на информации постапувајќи по наведеното Барање до Барателот, преку е-маил, доставил Решение бр.11-1450/2 од 17.08.2026 година со кое го уважува Барањето на Барателот. Во прилог му ги достави информациите.
	Незадоволен од наведеното Решение, Барателот на информации во законски предвидениот рок поднесе Жалба до Агенцијата, заведена под бр.08-293 на 26.08.2026 година. Во Жалбата е наведено: „не ги доставил податоците што се однесуваат на: -сите анекси на договорот за јаван набавка кои се склучени-колкав процент од реконструкцијата согласно договорот е реализирана закллучно со доставувањето на ова барање? – дали е постапено согласно чле н26 и 27 од договорот за јавна набавка? – потврда дека доставениот извештај од 07.11.2025 е последниот изготвен извештај...“ 
Агенцијата со допис бр.08-293 од 27.08.2026 година, преку е-маил ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.
Имателот на информации не одговори на дописот од Агенцијата.
Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата  изјавена од Барателот на информацијата, истата ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган, поради следното:
Агенцијата утврди дека Имателот на информации не постапил согласно член 20 став 1 од Законот за слободен пристап до информации од јавен карактер со тоа што  не донел Решение со кое се уважува Барањето на Барателот, односно во случајот на Барателот не му ја доставил бараната информација  на начин и во форма наведени во Барањето, туку му доставил одговори кои не биле наведени во предметното барање.  
Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеи 12, 13, 20, 21 и 22 од истиот Закон, е должен да ја информира јавноста со објавување на податоци од негова надлежност, годишни финансиски планови и програми за реализација на буџетот, извештаи за работата, статистички податоци за работата и други информации кои произлегуваат од надлежноста и работењето на имателот на информации.
Во конкретниот случај, Имателот на информации е должен одново да го разгледа Барањето и да донесе Решение со кое ќе го уважи Барањето и на барателот да му ги достави бараните информации на начин и во форма наведени во Барањето.
Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение. 
Ова Решение е конечно во управната постапка и против него нема место за жалба.
ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

Директор,
                                                                                                                   Петар Гајдов

